[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.3.2008

KOM(2008) 138 endelig

Forslag til

RÅDETS AFGØRELSE

om ændring af afgørelse 2005/321/EF om afslutning af konsultationsproceduren med Republikken Guinea i henhold til Cotonou-aftalens artikel 96

(forelagt af Kommissionen)

BEGRUNDELSE

Den Europæiske Union (EU) besluttede at indlede konsultationer med Guinea i henhold til artikel 96 i Cotonou-aftalen i marts 2004. Der kunne nemlig konstateres en stadig forværring af de demokratiske forhold i årene forud, hvilket betød en manglende overholdelse af de væsentlige elementer, der er defineret i aftalens artikel 9. På det tidspunkt var Den Europæiske Union ligeledes bekymret over den manglende respekt for menneskerettighederne og de grundlæggende frihedsrettigheder og manglen på god regeringsførelse på det administrative, politiske, økonomiske og finansielle område.

På det møde den 20. juli 2004, hvor konsultationerne blev indledt, forelagde regeringen et memorandum, der detaljeret redegjorde for dens forpligtelser med særlig vægt på de aspekter, der vedrører den politiske dialog, valgkommissionen, liberalisering af radio- og fjernsynsvirksomhed, styrkelse af retsstaten og den makroøkonomiske styring.

På grundlag af forpligtelserne fra de guineanske regerings side, blev konsultationerne afsluttet i 2005. I Rådets konklusioner af 14. april 2005 anerkendtes det, at visse forpligtelser havde givet anledning til opmuntrende initiativer, men at flere vigtige foranstaltninger stadig manglede at blive gennemført, især inden for rammerne af en politisk dialog med oppositionen. I betragtning af de hidtil realiserede tilsagn og de aktiviteter, der fortsat skal iværksættes, er det efter konsultationerne blevet besluttet at vedtage relevante foranstaltninger i henhold til artikel 96, stk. 2, litra c), i Cotonou-aftalen. Denne rådsafgørelse udløber den 14. april 2008.

Udviklingen i den politiske dialog har imidlertid været langsom, og resultaterne har været begrænsede indtil midten af 2006. Dialogen blev endda suspenderet efter lokalvalgene i december 2005, som var præget af mangelfuldheder og uregelmæssigheder, hvilket medførte, at oppositionen mistede tilliden til sine forhandlingspartnere.

Da der imidlertid siden juli 2006 har kunnet konstateres et skred i drøftelserne mellem de forskellige politiske grupperinger, blev det ikke desto mindre muligt ved udgangen af 2006 at opnå konsensus om en valgordning og betingelser for gennemførelse af valget til den lovgivende forsamling, som i første omgang var planlagt til juni 2007. Regeringen havde derefter forpligtet sig til at forelægge de respektive lovforslag for Nationalforsamlingen. I øvrigt blev liberaliseringen af radio- og tv-virksomhed effektiv i august 2006, hvor de første private godkendte radiostationer begyndte at sende for første gang. I slutningen af december besluttede EU i betragtning af de fremskridt, der var gjort på området, at stille 9. EUF's A-bevilling (85,8 mio. EUR) til rådighed for Guinea.

Samtidig blev forværringen af befolkningens levevilkår, som allerede havde udløst to generalstrejker i løbet af 2006, anledningen til en ny strejkebølge i januar og februar 2007, som blev yderligere forstærket som følge af løsladelsen af en af præsidentens allierede. Under strejken fandt der yderligere overtrædelser af menneskerettighederne sted (og således af de væsentlige elementer, jf. Cotonou-aftalens artikel 9); især var der tilfælde af ordensmagtens og hærens voldsomme indgreb mod fredelige demonstrationer. Det folkelige oprør i januar/februar og den voldsomme nedkæmpelse af det kostede mellem 137 og 183 menneskeliv og mere end 1500 sårede. En af de private radiostationer fik sit udstyr ødelagt, og en anden blev under trusler tvunget til at standse udsendelserne. I betragtning af den hurtige forværring af situationen med hensyn til landets ledelse sprængte bevægelsens krav hurtigt de strengt fagforeningsmæssige rammer, og det var kun muligt at finde en delvis politisk løsning i kraft af en aftale, der blev indgået mellem magthaverne og fagforeningerne efter en langvarig mæglingsindsats fra de guineanske religiøse lederes og ECOWAS' side.

Den nye premierminister, Lansana Kouyaté, blev udnævnt i slutningen af februar, og hans regering (hvis medlemmer ikke var med i de tidligere regeringer) trådte til i slutningen af marts. Den nye ledelse har følgende prioriteringer: i) der skal skabes et uafhængigt og troværdigt retsvæsen; ii) den makroøkonomiske balance skal genoprettes; iii) infrastrukturen skal udbygges, og der skal skabes et net af grundlæggende sociale ydelser; iv) der skal gøres en indsats for at fremme god regeringsførelse.

Ni måneder efter at have indtaget premierministerposten befinder Kouyaté sig i en vanskelig situation, der stå i kontrast til den begejstring, der mødte ham ved hans udnævnelse. Selvom inflationen er mindsket og valutakursen er steget, hvilket har bidraget til afslutningen af et treårigt program med Den Internationale Valutafond, er den oprindelige optimisme afløst af tvivl med hensyn til, om Kouyaté-regeringen har evnen og viljen til at bryde med Conté-systemets mangelfuldheder. Præsidenten er fortsat den eneste virkelige leder af den udøvende magt. Hans beføjelser er garanteret i forfatningen, og han undertegner alle dekreter, hvilket gør det let for ham at lamme regeringen. Posten som premierminister findes ikke i forfatningen, og denne har kun uddelegerede beføjelser. Følgelig kan han let afsættes ved præsidentielt dekret, sådan som det tidligere er sket ved flere lejligheder. Præsidentens begrænsede støtte til premierministeren og den stadig stigende utilfredshed i befolkningen er foruroligende fænomener, som risikerer at føre til en større krise (man undgik med nød og næppe en generalstrejke af ubegrænset varighed den 10. januar).

Afholdelsen af valg til den lovgivende forsamling, som oprindelig var planlagt til juni 2007, er blevet udsat flere gange, og der er ikke fastsat nogen officiel dato. Dekretet om nedsættelse af den nationale uafhængige valgkommission blev undertegnet af præsident Conté den 28. november, og de 25 medlemmer af valgkommissionen er blevet udnævnt. Et medlem fra det det civile samfund, Ben Sékou Sylla, er blevet udnævnt til formand for valgkommissionen. Dette organ, der er ansvarligt for tilrettelæggelsen af det næste valg, skal begynde opstillingen af valglister, som er begyndelsen til valghandlingen. Dette burde føre til, at der kan afholdes valg senest i efteråret 2008.

Opfølgningsperioden på 36 måneder skulle automatisk udløbe den 14. april 2008. Det er vigtigt at træffe beslutning om, hvorvidt det er hensigtsmæssigt at forlænge Rådets afgørelse i betragtning af den ustabile situation i Guinea og det forsinkede valg. En forlængelse af opfølgningsperioden indtil valget synes at være i rådsafgørelsens ånd. Afholdelse af valg til den lovgivende forsamling, som kan betragtes som frit og gennemsigtigt, skulle ideelt set markere afslutningen af proceduren i artikel 96 og de relevante foranstaltninger.

De foranstaltninger, som den guineanske regering har truffet, går overordnet set i en positiv retning. Den folkelige opstand i januar og februar 2007 har blandt andet gjort, at det ikke var muligt at holde den oprindeligt fastsatte tidsplan, men med de foranstaltninger, der nu er truffet, må det forventes, at disse forpligtelser opfyldes inden for en frist på 12 måneder.

På denne baggrund og i overensstemmelse med Cotonou-aftalens artikel 9 og 96 foreslår Kommissionen Rådet at forlænge gyldighedsperioden for Rådets afgørelse af 14. april 2005 med 12 måneder og følgelig træffe vedlagte afgørelse.

Forslag til

RÅDETS AFGØRELSE

om ændring af afgørelse 2005/321/EF om afslutning af konsultationsproceduren med Republikken Guinea i henhold til Cotonou-aftalens artikel 96

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000[1] og den reviderede aftale, der blev undertegnet i Luxembourg den 25. juni 2005[2], særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EF-partnerskabsaftalen[3], særlig artikel 3,

under henvisning til forslag fra Kommissionen og

ud fra følgende betragtninger:

(1) Rådets afgørelse 2005/321/EF af 14. april 2005[4] om afslutning af konsultationsproceduren med Republikken Guinea i henhold til Cotonou-aftalens artikel 96 er gyldig i 36 måneder efter datoen for vedtagelsen, for så vidt angår opfølgningen af de relevante foranstaltninger.

(2) Ved udgangen af denne opfølgningsperiode er mange forpligtelser nu indfriet, og de vigtigste resterende forpligtelser har givet anledning til konkrete initiativer. Der skal dog endnu tages flere vigtige skridt i relation til Cotonou-aftalens væsentlige elementer -

TRUFFET FØLGENDE AFGØRELSE:

Artikel 1

Gyldigheden af afgørelse 2005/321/EF om afslutning af konsultationsproceduren med Republikken Guinea i henhold til Cotonou-aftalens artikel 96 forlænges med 12 måneder. Afgørelsen tages op til fornyet undersøgelse hver sjette måned.

Artikel 2

De foranstaltninger, der er vedtaget i afgørelse 2005/321/EF som relevante foranstaltninger i henhold til Cotonou-aftalens artikel 96, stk. 2, litra c), forbliver uændrede.

Artikel 3

Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende.

Udfærdiget i Bruxelles, den

På Rådets vegne

Formand

BILAG

Att. premierministeren, Republikken Guineas regeringschef

Hr. premierminister,

Den Europæiske Union lægger stor vægt på bestemmelserne i artikel 9 i Cotonou-aftalen. Respekten for menneskerettighederne, de demokratiske principper og retsstaten, som danner grundlag for AVS-EU-partnerskabet, udgør væsentlige elementer i nævnte aftale og dermed fundamentet for vore forbindelser.

Den Europæiske Union skønnede i 2004, at den politiske situation i Guinea bevirkede en overtrædelse af disse væsentlige elementer, og den indledte i juli 2004 konsultationer i henhold til artikel 96 i aftalen. Konsultationerne udmundede i konklusioner, som blev meddelt regeringschefen ved et tidligere brev af 14. april 2005.

De relevante foranstaltninger fastsætter en opfølgningsperiode på 36 måneder, som udløber den 14. april 2008. I denne periode har der været ført en udvidet politisk dialog, som bl.a. illustreres ved Rådets og Kommissionens tre fælles kontrolbesøg i maj 2005, februar 2006 og maj 2007 samt kommissær Michels besøg i oktober 2006. Ved udgangen af december 2006 besluttede Den Europæiske Union på grundlag af fremskridt, der er gjort, at stille 9. EUF's A-bevilling (85,8 mio. EUR) til rådighed for Guinea.

De foranstaltninger, som den guineanske regering har truffet, går overordnet set i en positiv retning. Imidlertid er tilrettelæggelsen af valget til den lovgivende forsamling, herunder datoen for valget, som er en af den guineanske regerings vigtigste forpligtelser, endnu ikke afsluttet. Med de foranstaltninger, der er nu er truffet, må det forventes, at disse forpligtelser overholdes inden for en frist på 12 måneder.

Den Europæiske Union har under henvisning til den positive udvikling i Guinea og den resterende indsats, der endnu skal gøres, besluttet at forlænge opfølgningsperioden i henhold til afgørelsen af 14. april 2005 til 48 måneder, således at de guineanske myndigheder kan indfri samtlige deres forpligtelser.

De relevante foranstaltninger, som De blev underrettet om i vores foregående korrespondance af 14. april 2005, gælder stadig.

Med venlig hilsen

Udfærdiget i Bruxelles, den

På Kommissionens vegne På Rådets vegne

[1] EFT L 317 af 15.12.2000, s. 3

[2] EUT L 287 af 28.10.2005, s. 4

[3] EFT L 317 af 15.12.2000, s. 376

[4] EUT L 104 af 23.4.2005, s. 33